Siden februar, hvor COVID-19 ramte Danmark, er 55.600 danskere blevet ledige. Det er forøgelse med mere end 50 procent. Coronakrisen har ramt Nordjylland ekstra hårdt, viser arbejdsløshedstal som Dansk Erhverv har lavet på baggrund af tal fra Danmarks Statistik. I alt har 6.550 nordjyder meldt sig ledige siden februar, hvor Danmark og det danske arbejdsmarked endnu ikke var ramt af coronakrisen. Arbejdsløsheden er steget i samtlige kommuner i Nordjylland. Udover Rebild, har alle kommuner haft større stigninger i ledigheden målt på procentpoint end de 1,9 procent, som ledigheden er vokset med i hele landet. Den øgede arbejdsløshed i maj betyder, at der i maj er mere end 18.000 ledige i Nordjylland – 6.500 flere end der var i februar. - Det er en skræmmende stigning, der viser hvor ødelæggende COVID-19 har været for dansk økonomi og lokale arbejdsmarkeder i Nordjylland, lyder det fra Dansk Erhverv. Læsø Kommune har den højeste ledighed på 16,4 procent, men på grund af det lave befolksningtal udgør selv små antal mistede jobs en stor procentvis ændring. Næsthøjest ledighed findes ifølge Dansk Erhverv i Aalborg, hvor 7,2 procent af arbejdsstyrken var ledige i maj. - Coronakrisen har været meget hård ved Aalborg og bare siden februar er antallet af ledige i kommunen steget med næsten 2.300. Inden coronakrisen viste Aalborg gode tendenser med stigende beskæftigelse og langsomt faldende ledighed. Det vil derfor være ekstra ærgerligt, hvis denne flotte udvikling skulle gå tabt på få måneder grundet COVID-19, lyder det fra Dansk Erhverv. Den laveste ledighed i regionen finder vi i Rebild og Morsø Kommune, her er bruttoledigheden nu 5,3 pct. Begge kommuner har dog haft stigninger i ledigheden, og der skal stadig en del fremgang i økonomien til at få kommunerne ned på deres sædvanlige ledighedsniveau. Flere vil miste jobbet Men selvom tallene kan se dystre ud, vil det blive værre, før det bliver bedre, mener Dansk Erhverv. -  Når vi ser fremad, har vi en forventning om at arbejdsløsheden vil stige. Det skyldes blandt andet, at der er sket en række opsigelser i marts og april med tre måneder varsel, der i de kommende måneder vil finde vej ind i statistikken, når vi får tal for ledigheden i juni og juli. Dertil kan vi se, at stadig flere virksomheder nu fravælger lønkompensationsordningen og afskediger i et større omfang end tidligere. Det skal formentlig ses i sammenhæng med, at flere virksomheder forventer et mere blivende fald i deres omsætning som følge af coronakrisen. - Derfor bliver det en sand gyser at følge udviklingen i ledigheden de kommende måneder. Vi forventer at se en særlig stor stigning i ledigheden inden for oplevelseserhvervene, der tæller hoteller, restauranter, turisme og underholdning, spår Dansk Erhverv.
6.500 flere ledige i Nordjylland siden februar. Dansk Erhverv spår, at det bliver værre endnu.